เอ็กซิมแบงก์โชว์กำไรหนุนส่งออกเอสเอ็มอี
เอ็กซิมแบงก์ โชว์กำไรไตรมาสแรกเฉียด 400 ล้านบาท เดินหน้าสนับสนุนเอสเอ็มอีเข้าถึงแหล่งเงิน
3 พ.ค. 2556

เอ็กซิมแบงก์ โชว์กำไรไตรมาสแรกเฉียด 400 ล้านบาท เดินหน้าสนับสนุนเอสเอ็มอีเข้าถึงแหล่งเงิน
นายคนิสร์ สุคนธมาน กรรมการผู้จัดการ ธนาคารเพื่อการส่งออกและนำเข้าแห่งประเทศไทย (เอ็กซิมแบงก์) เปิดเผยว่า ผลการดำเนินงานไตรมาสแรกธนาคารมีกำไรสุทธิ 398 ล้านบาท เพิ่มขึ้น 150.45% เมื่อเทียบกับช่วงเดียวกันของปีก่อนที่มีกำไรสุทธิ 159 ล้านบาท
กำไรที่เพิ่มขึ้นมาจากรายได้ดอกเบี้ยรับที่สูงขึ้นจากการขยายตัวของสินเชื่อเพื่อสนับสนุนโครงการลงทุน โดยในสิ้นเดือน มี.ค. มียอดสินเชื่อคงค้าง 6.59 หมื่นล้านบาท เพิ่มขึ้น 1,562 ล้านบาท เมื่อเปรียบเทียบกับช่วงเดียวกันของปีก่อนมีหนี้ที่ไม่ก่อให้เกิดรายได้ (เอ็นพีแอล) 3,598 ล้านบาท คิดเป็น 5.46% ของยอดสินเชื่อคงค้าง
นอกจากนี้ ธนาคารได้อนุมัติวงเงินหมุนเวียนเพื่อสนับสนุนการส่งออกนำเข้าให้แก่ผู้ประกอบการไปร่วม 2,830 ล้านบาท ซึ่งเป็นวงเงินแก่ผู้ส่งออกเอสเอ็มอี 1,749 ล้านบาท และมีปริมาณธุรกิจสะสมจากธุรกรรมการส่งออกและนำเข้า 3.13 หมื่นล้านบาท อนุมัติวงเงินรับประกันการส่งออกให้แก่ผู้ส่งออก 701 ล้านบาท เพื่อช่วยป้องกันความเสี่ยง โดยไตรมาสแรกมีมูลค่าส่งออกภายใต้การรับประกันของธนาคารถึง 2.5 หมื่นล้านบาทและมียอดภาระผูกพันการรับประกันการส่งออกเท่ากับ 4.69 หมื่นล้านบาท นายคนิสร์ กล่าวว่า ในปี 2556 ธนาคารเน้นสนับสนุนผู้ประกอบการเอสเอ็มอีให้เข้าถึงแหล่งเงินทุน ทั้งสินเชื่อและบริการประกันการส่งออก รวมทั้งการเข้าร่วมโครงการอบรมเพื่อพัฒนาศักยภาพและองค์ความรู้ในการปรับตัวทางธุรกิจ รองรับการเข้าสู่ประชาคมเศรษฐกิจอาเซียน (AEC) อย่างเต็มรูปแบบในปี 2558 เช่น โครงการบูรณาการความร่วมมือระหว่างหน่วยงานภาครัฐและสถาบันการเงินเฉพาะกิจ เพื่อสนับสนุนการเข้าถึงแหล่งเงินทุนของเอสเอ็มอี และ OTOP สู่เวทีโลก